संघ लोक सेवा आयोग
भारतीय वन सेवा  परीक्षा, 2021 के लिखित परिणाम
संघ लोक सेवा आयोग द्वारा 27 फरवरी, 2022 से 6 मार्च, 2022 तक आयोजित भारतीय वन सेवा  परीक्षा, 2021 के परिणाम के आधार पर निम्नलिखित अनुक्रमांक वाले उम्मीदवारों ने भारतीय वन सेवा परीक्षा-2021  के अंतर्गत चयन के लिए व्यक्तित्व परीक्षण हेतु अर्हता प्राप्त कर ली है।
इन उम्मीदवारों की उम्मीदवारी, इनके सभी प्रकार से पात्र पाए जाने के अध्यधीन अनंतिम है। उम्मीदवारों को उनके व्यक्तित्व परीक्षण के समय, आयु, शैक्षणिक योग्यताओं, समुदाय, ईडब्ल्यूएस, बेंचमार्क विकलांगता के अपने दावों के समर्थन में मूल प्रमाण पत्र तथा अन्य दस्तावेज, जैसे यात्रा भत्ता प्रपत्र आदि प्रस्तुत करने होंगे। अनुसूचित जाति/ अनुसूचित जनजाति/ अन्य पिछड़े वर्ग/ बेंचमार्क विकलांगता संबंधी प्रमाण पत्रों के प्रपत्र तथा यात्रा भत्ता फार्म आदि को आयोग की वेबसाइट से डाउनलोड किया जा सकता है। इसलिए उन्हें सलाह दी जाती है कि वे संबंधित दस्तावेज तैयार रखें। अ.जा./अ.ज.जा./अ.पि.व./ ईडब्ल्यूएस/बेंचमार्क विकलांगजन/पूर्व-सैन्य कर्मियों के लिए उपलब्ध आरक्षण/रियायत का लाभ उठाने के इच्छुक उम्मीदवारों द्वारा प्रस्तुत किए जाने वाले मूल प्रमाण-पत्र अनिवार्यत:, सिविल सेवा  परीक्षा, 2021 के माध्यम से भारतीय वन सेवा परीक्षा-2021 हेतु आवेदन-पत्र जमा करने की अंतिम तारीख अर्थात् 24.03.2021 से पहले जारी हुए होने चाहिए।
इन उम्मीदवारों का व्यक्तित्व परीक्षण  शीघ्र ही आयोजित किए जाने की संभावना है। व्यक्तित्व परीक्षण, संघ लोक सेवा आयोग, धौलपुर हाउस, शाहजहां रोड, नई दिल्ली-110069 के कार्यालय में आयोजित होगा। उम्मीदवारों के व्यक्तित्व परीक्षण  हेतु ई-समन पत्र शीघ्र ही उपलब्ध कराए जाएंगे जिन्हें आयोग की वेबसाइट http://www.upsc.gov.in तथा http://www.upsconline.in से डाउनलोड किया जा सकता है। ऐसे उम्मीदवार, जिन्हें व्यक्तित्व परीक्षण हेतु ई-समन पत्र डाउनलोड करने में कठिनाई हो, वे आयोग कार्यालय से पत्र द्वारा या टेलीफोन नं. 011-23385271, 011-23381125, 011-23098543 या फैक्स नं. 011-23387310, 011-23384472 पर या ई-मेल  के माध्यम से तत्काल संपर्क करें। आयोग द्वारा व्यक्तित्व परीक्षण/साक्षात्कार हेतु कोई कागजी समन पत्र जारी नहीं किया जाएगा।
सामान्यत:, उम्मीदवारों को सूचित की गई व्यक्तित्व परीक्षण की तारीख तथा समय में परिवर्तन के किसी भी अनुरोध पर विचार नहीं किया जाएगा।
जिन उम्मीदवारों ने व्यक्तित्व परीक्षण  हेतु अर्हता प्राप्त कर ली है उन्हें अपना विस्तृत आवेदन प्रपत्र-II  अनिवार्य रूप से भरकर जमा करना है। इस संदर्भ में, भारतीय वन सेवा परीक्षा, 2021 की नियमावली में निम्नलिखित प्रावधान किए गए हैं:
“नियम 9  भारतीय वन सेवा  परीक्षा में अर्हक घोषित किए गए सभी उम्मीदवारों को, इस परीक्षा के व्यक्तित्व परीक्षण  आरंभ होने से पहले अपने ऑनलाइन विस्तृत आवेदन प्रपत्र-II में जोनों/संवर्गों की वरीयता का क्रम अनिवार्य रूप से दर्शाना होगा। इस प्रपत्र के साथ उम्मीदवार को उच्च शिक्षा, विभिन्न क्षेत्रों में उपलब्धियों, सेवा अनुभव के संदर्भ में दस्तावेज/प्रमाण-पत्र, अ.पि.व. अनुबंध , ईडब्ल्यूएस अनुबंध  आदि भी अपलोड करने होंगे। निर्धारित तिथि के बाद डीएएफ-II या समर्थक दस्तावेज जमा करने की अनुमति नहीं होगी और विलंब के कारण भारतीय वन सेवा परीक्षा, 2021 के लिए उम्मीदवारी रद्द कर दी जाएगी।”
अतः, परीक्षा नियमों के पूर्वोक्त प्रावधानों के अनुसार उक्त सभी उम्मीदवारों को डीएएफ-II केवल ऑनलाइन माध्यम से भरना और जमा करना है। यह डीएएफ-II संघ लोक सेवा आयोग की वेबसाइट  पर 19 अप्रैल, 2022 से 28 अप्रैल, 2022 सायं 6:00 बजे तक उपलब्ध होगा। ऐसा न करने की स्थिति में उनकी उम्मीदवारी निरस्त कर दी जाएगी और इस संबंध में आयोग द्वारा किसी भी पत्राचार पर विचार नहीं किया जाएगा। इसके अतिरिक्त, ऐसे उम्मीदवारों को ई-समन पत्र जारी नहीं किया जाएगा।
व्यक्तित्व परीक्षण/साक्षात्कार के लिए अर्हक हुए सभी उम्मीदवारों को सार्वजनिक प्रकटीकरण योजना के अंतर्गत अपने अंकों की जानकारी सार्वजनिक रूप से उपलब्ध कराए जाने के संदर्भ में ऑप्ट इन/ऑप्ट आउट के विकल्प का चयन करना होगा। इस संदर्भ में उम्मीदवारों को सलाह दी जाती है कि वे कार्मिक एवं प्रशिक्षण विभाग के पत्र संख्या 39020/1/2016- स्था. दिनांक 21.06.2016, 19.07.20217 तथा ‘किसी परीक्षा के परिणाम के संदर्भ में आयोग द्वारा गैर-अनुशंसित उम्मीदवारों के अंकों की जानकारी का पोर्टल के माध्यम से सार्वजनिक प्रकटीकरण’ विषय पर आयोग के दिनांक 19.07.2017 के नोट का अवलोकन करें।
विस्तृत आवेदन पत्र-II के संदर्भ में भारतीय वन सेवा  परीक्षा-2021 की नियमावली में निम्नलिखित प्रावधान किए गए हैं:
I. भारतीय वन सेवा  परीक्षा-2021 के परिणाम के आधार पर व्यक्तित्व परीक्षण/साक्षात्कार के लिए अर्हता प्राप्त उम्मीदवारों को, डीएएफ-II के माध्यम से जोन/राज्य संवर्ग के लिए अपना वरीयता क्रम प्रदान करना होगा। डीएएफ-II, आयोग की वेबसाइट पर 19/04/2022 से 28/04/2022  तक उपलब्ध रहेगा।
II. एक बार चुन ली गई और सब्मिट कर दी गई वरीयताओं को बाद में संशोधित अथवा परिवर्तित नहीं किया जा सकेगा। अत: उम्मीदवारों को सलाह दी जाती है कि जोनों और उनके अंतर्गत संवर्गों के संबंध में अपनी वरीयताएं भरते समय पर्याप्त सावधानी बरतें। किसी उम्मीदवार द्वारा जोनों के संबंध में एक बार प्रदान की गई वरीयताओं में परिवर्तन करने की अनुमति नहीं होगी। यदि कोई उम्मीदवार, निर्धारित अंतिम तारीख/समय तक डीएएफ-II के को सब्मिट करने में विफल रहता है, तो यह मान लिया जाएगा कि जोनों और संवर्गों के संबंध में उसे कोई वरीयता प्रदान नहीं करनी है और इस संबंध में किसी अनुरोध पर विचार नहीं किया जाएगा।
III. डीएएफ-II में पहले प्रदान की गई सूचना में किसी भी प्रकार का परिवर्तन/संशोधन करने के किसी भी अनुरोध पर आयोग द्वारा विचार नहीं किया जाएगा। तथापि, जहां कहीं आवश्यक हो, उम्मीदवारों को सलाह दी जाती है कि उनके पते/ संपर्क संबंधी विवरण में किसी प्रकार का परिवर्तन होने पर, इस प्रेस नोट के प्रकाशन के 7 दिनों के भीतर पत्र, ई-मेल  अथवा ऊपर दर्शाए गए नंबरों पर फैक्स द्वारा आयोग को सूचना तत्काल भेजी जाए।
अर्हता प्राप्त उम्मीदवारों के नाम तथा अनुक्रमांक संघ लोक सेवा आयोग की वेबसाइट www.upsc.gov.in पर भी उपलब्ध हैं। अर्हक हुए उम्मीदवारों को वह फोटो आईडी अपने साथ लाना होगा, जिसका उल्लेख उन्होंने डीएएफ-II में किया है।
जिन उम्मीदवारों ने अर्हता प्राप्त नहीं की है, उनके अंक-पत्र अंतिम परिणाम  प्रकाशित होने की तारीख से 15 दिन के भीतर आयोग की वेबसाइट पर उपलब्ध हो जाएंगे तथा वेबसाइट पर 30 दिनों तक उपलब्ध रहेंगे।
अनुक्रमांक संलग्न सूची के अनुसार 
<><><><><>
SNC/RR
(Visitor Counter : 110